Diari Oficial de la Generalitat Valenciana


Sumari del DOGV 2868, del 13-11-1996 (1996/839916)

RESOLUCIÓ de 2 de gener de 1996, de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2868

Data del DOGV
:   13-11-1996

Secció del DOGV
:   ALTRES DISPOSICIONS

Número del document
:   1996/839916


Data del document
:   13-11-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 2 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 320/95-AIA sobre el projecte de la variant de Potríes, clau AC-239, en la carretera VP-1012 Gandia a Villalonga, promogut per la Diputació de València.  
Vist que l'objecte del projecte és la construcció d'una variant de 1.400 m. per l'oest a la població de Potríes, evitant el pas per l'actual travessia. Així mateix, es considera el condicionament i ampliació de la VP-1012 entre el creuer de Beniflá i l'inici de l'esmentada variant en un tram de 200 m. La secció tipus serà 7/9 (carrils de 3,5 m amb voreres d'emergència exteriors d'1 m.). A més, tindrà bermes de 0,5 m.  
Vist que, en data 23 de novembre de 1995, la Diputació de València remet el projecte, dins del qual es troba l'annex núm. 9 Estudi d'Impacte Ambiental.  
Vist que el projecte i l'estudi d'impacte ambiental han estat exposat al públic mitjançant un anunci en el BOE núm. 143, de data 16 de juny de 1995, sense que s'hi haja presentat cap al.legació i s'ha aprovat definitivament en sessió plenària de 24 d'octubre de 1995, tot això segons l'escrit de remissió de la Diputació de València, de data d'entrada en aquesta Conselleria 23 de novembre de 1995.  
Vist que, en data 1 de desembre de 1995, es va consultar la Direcció Territorial de Medi Ambient de València i la Direcció General de Conservació del Medi Natural, totes dues pertanyents a aquesta Conselleria; la Direcció General de Protecció Ciutadana de la Conselleria d'Administració Pública i la Direcció General de Patrimoni Artístic de la Conselleria de Cultura com també l'Ajuntament de Potríes.   
Vist que, en data 15 de desembre de 1995, la Direcció General de Conservació del Medi Natural remet un escrit en què comunica que no hi ha cap inconvenient per a l'execució del projecte i menciona únicament la proximitat de poblacions de l'endemisme vegetal Silene diclinis (a Villalonga i Gandia) a les obres.   
Vist que, en data 18 de desembre de 1995, tècnics d'aquesta direcció general van visitar la zona d'actuació per tal de contrastar la informació rebuda.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables.  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte de la variant de Potríes, clau AC-239, en la carretera VP-1012 Gandia a Villalonga, promogut per la Diputació de València, d'acord amb les previsions de l'estudi d'impacte ambiental i les condicions i precisions següents:  
1) Els materials de préstec que resulten necessaris per a la construcció de les obres, procediran de pedreres o llocs d'extracció ambientalment correctes i convenientment legalitzats i el director de les obres haurà de vigilar aquesta legalitat i no permetre cap extracció indiscriminada.  
En cap cas no es permetrà l'extracció de materials de pedreres que no siguen legals.  
Si fóra inevitable l'obertura de noves pedreres o reobertura d'altres actualment abandonades, aquestes hauran de comptar amb els pertinents permisos legals per a la seua explotació i restauració, incloent-hi la corresponent declaració d'impacte ambiental emesa per aquesta Conselleria.  
2) Els materials sobrants, procedents de les obres en què no s'utilitzen, es depositaran en abocadors de residus inerts, perfectament identificats i legalitzats. Si calguera habilitar un de nou per a aquesta finalitat, aquest s'haurà de sotmetre al procediment d'avaluació d'impacte ambiental.  
3) Si durant els treballs es trobaren restes arqueològiques, arquitectòniques, etnològiques i en general qualsevol vestigi de valor cultural, es comunicarà a la Direcció General de Patrimoni Artístic, de la Conselleria de Cultura, d'acord amb la Llei 16/1985 de Patrimoni Històric Espanyol.  
4) L'adjudicatari de l'obra, abans d'iniciar-la, presentarà a la direcció facultativa per a la seua remissió a aquesta direcció general, el pla d'obres en què detallarà suficientment la localització d'instal·lacions, camins d'obra, enderrocs, zones de préstec de materials i d'extracció d'aquests.   
5) Si durant l'explotació de la nova carretera, els nivells màxims d'immissió sonora mesurat a 2 metres de les façanes de les cases i edificacions existents, sobrepassen els 55 dB(A) durant la nit (de 23 a 7 h.), i els 65 dB(A) durant el dia (de 7 a 23 h.), s'idearan i executaran les mesures necessàries addicionals per reduir-los, de manera que no se superen els límits anteriors.  
6) Per a la ubicació d'àrees destinades a parc de maquinària, plantes d'àrids o mescles bituminoses i en general instal·lacions auxiliars afins a la construcció de la nova traça, s'aprofitaran zones desproveïdes de vegetació natural, tot evitant els llits naturals. Així mateix queda prohibit qualsevol tipus d'abocament, sòlid o líquid. Si accidentalment aquest es produïra, s'hi efectuarà una immediata neteja i adequació, les despeses de les quals aniran a càrrec del contractista, amb la supervisió i control d'aquesta Conselleria.  
7) Es resoldran les afeccions amb el camí ramader Carrerada de Villalonga (amplària legal de 8 m), d'acord amb la Llei 3/1995, de 23 de març, de Vies Pecuàries.  
8) Per tal d'aconseguir una major integració paisatgística i perquè el projecte responga a la vegetació potencial natural del territori, alhora que mantinga un elevat valor ornamental, s'introduiran els següents canvis en les espècies vegetals proposades en els plànols 12.1, 12.2 i 12.3:  
- Les espècies arbòries Chorisia, Washingtonia robusta i Cercis siliquastrum, se substituiran per alguna o algunes d'aquestes: Populus alba, Populus nigra italica, Celtis australis, Salix atrocinerea, Fraxinus ornus.  
- El roser se substituirà per alguna de les següents: Chamaerops humilis (margalló), Mirtus communis, Viburnum tinus.  
9) La direcció facultativa vetlarà perquè, una vegada executades i terminades les obres, es retiren tots aquells enderrocs, materials sobrants i altres elements o restes d'obra que hagen estat depositats, abocats o abandonats a la zona de les obres i el seu voltant, com també l'adequació i neteja de qualsevol àrea de terreny afectada per aquestes.  
10) La introducció de modificacions de la traça o de les seues característiques respecte al projecte bàsic o mitjançant modificacions a aquest hauran de comunicar-se a aquesta direcció general a fi d'analitzar l'efecte ambiental previsible que en poguera derivar.  
11) Durant el període de garantia de l'obra, el contractista mantindrà i conservarà al seu càrrec i en perfecte estat totes les espècies vegetals del projecte.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 2 de gener de 1996.- La directora general de Qualitat Ambiental: Gloria Arnandis Boix.